РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/63-24

12. јул 2024. године

Б е о г р а д

ИНФОРМАЦИЈA О ЈАВНОМ СЛУШАЊУ НА ТЕМУ:

„Пољопривредна политика - праведна расподела средстава подстицаја у планирању наредног аграрног буџета“;

ОДРЖАНОГ 12. јула 2024. године

Одбор за пољопривреду, шумарство и водопривреду, је на трећој седници одржаној 13. јуна 2024, донео одлуку о организовању јавног слушања на тему: „Пољопривредна политика - праведна расподела средстава подстицаја у планирању наредног аграрног буџета“. Јавно слушање је одржано 12. јула 2024. године у Великој сали Дома Народне скупштине, Трг Николе Пашића 13.

Јавно слушање је почело у 10,00 часова.

Јавном слушању је присустовала председница Народне скупштине, Ана Брнабић.

Јавном слушању су присуствовали председник Одбора Маријан Ристичевић и следећи чланови Одбора: Ивана Стаматовић, Милија Милетић, Дијана Радовић, Горан Петковић, Душан Никезић, Слободан Илић, Зоран Сандић и заменици чланова Одбора: Сања Милошевић, мр Акош Ујхељи и Драган Јонић.

Јавном слушању су присуствовали и народни посланици који нису чланови Oдбора: Оливера Денић, Ило Михајловски, Бранимир Јовановић и Бранко Павловић.

Поред чланова Одбора за пољопривреду, шумарство и водопривреду Јавном слушању је присуствао: Данило Голубовић, саветник председника Владе.

Јавном слушању су присуствовали представници Министарствa пољопривреде, шумарства и водопривреде: Ненад Катанић, помоћник министра, Сектора за пољопривредну политику, Ливија Павићевић, државни секретар, Јелена Благојевић, државни секретар, Милица Неђић, помоћник министра Сектора за правне и нормативне послове, Слободан Николовски, директор Управе за аграрна плаћања, Бојан Живковић, помоћник директора Управе за аграрна плаћања.

Јавном слушању је присуствовао представник Министарствa финансија: Дарко Комненић, помоћник министра финансија.

Јавном слушању је присуствовао представник Министарствa унутрашње и спољне трговине: Жарко Малиновић.

Јавном слушању су присуствовали представници Покрајинског секретаријата за пољопривреду, водопривреду и шумарство: Петар Самоловац и Младен Петреш

Јавном слушању је присуствовао представник Привредне коморе Србије: Ненад Будимовић.

Јавном слушању су присуствовали представници следећих удружења: Удружење „СПАСˮ: Зоран Милићевић, Милован Милошевић, Милош Павловић, Срећко Раковић, Горан Раковић, Љубиша Радисављевић; Љубиша Младеновић, Удружење одгајивача говеда Централне Србије;Топлица Јевтић, Удружење одгајивача оваца и коза Сокобања; Слободан Илић, Шабачко удружење одгајивача говеда; Милутин Живковић, председник савеза „Српска малина“; Милан Ђукић, председник скупштине Савеза „ Српска малина“; Милан Радојичић, председник скупштине Удружења „ Виламет“; Борислав Матић, “Еко село”, Дудовица, проф. др Цвијан Мекић, “Еко село”, Дудовица; проф. др Татјана Бранков, Економски факултет Нови Сад; Горан Васић, председник Удружења произвођача млека Мачванског округа, др Милија Паламаревић, председник одгајивача говеда Централне Србије; Мирослав Киш, Удружење одгајивача говеда расе Лимузин Србије; Божо Јоковић, Удружење наше воће Србије, Никола Николић, Удружење наше воће Србије; Александар Јоковић, Задруга најбоља малина; Андрија Пејовић, Јеленац д.о.о. Топола; Дејан Стамболић, воћар; Далибор Вујић, д.о.о. Ред голд; Драган Векић, Задруга Рес-агро; Горан Рогић, Удружење воћара Микер – Кадињача; Саша Нешић, Удружење воћара Плава шљива; Никола Дамљановић, Биоагрицерт д.о.о.; Мирко Лазовић, Лазовића липа Лис, Радован Јаковљевић, Јаков фуд д.о.о.; Владан Биорчевић, Удржење: “Наше воће Србија”; Марија Стевановић, МС консулт; др Родољуб Живадиновић, Председник пчеларских организација Србије; Михал Балаж, Удружење пољопривредника Стара Пазова; Бранислав Бурсаћ, Удружење пољопривредника Стара Пазова; Јурица Терзић, пољопривредник; Горан Бојовић, “Еко село”, Дудовица; Нађ Миклош, Савез Аграрних Удружења Војводине; Ђорђе Грујић, Удружење за заштиту пољопривредника Асоцијација 2022; Марко Марић, директор Еко Аграра; Ана Прчић Урко- ПГ Ана Прчић Урко; Миловановић Зоран, Удружење сточара Општине Топола; Дејан Трајковић, Удружење произвођача млека “Наше млеко”; Милош Галонић, Удружење произвођача млека Мачванског округа; Бранислав Терзић, Удружење произвођача млека Мачванског округа; Никола Стојић, Удржење одгајивача говеда расе Лимузин Србије; Ненад Радин, Центар за развој села пољопривреде и неговање традиције, Стапар; Градимир Стаменковић, Центар за развој села пољопривреде и неговање традиције; Бранислав Гулан, Центар за развој села пољопривреде и неговање традиције; Светислав Летић, Удружење Удружени пољопривредници и сточари; Горан Ковачевић, Удружење „Пољопривредник нове генерације“; Добривоје Петровић, „ЗЗ Петровић 031“; проф. Зора Дајић Стевановић, Пољопривредни факултет , Београд; проф. Мића Младеновић; Љубиша Нектаријевић, „Волим село своје“; Јовица Радовановић; „Волим село своје“; Дулановић Горан, Удружење одгајивача оваца и коза Бистрица, Нова Варош; Михајло Стевановић, пчелар, Сврљиг; Нели Николић, пољопривредник, Зајечар; Игор Стевановић, пољопривредник, Књажевац; Владан Милосављевић, пољопривредник (сточар), Сврљиг; Татјана Лазаревић, пољопривредник, Сврљиг; Ирена Радоњић, пољопривредник, Сврљиг; Миљан Милојић, саветодавана стручна служба, Ниш; Срећко Вукашиновић, саветодавна стручна служба, Ниш; Владимир Манић, пчелар, Ниш; Горан Симић, сточар, Сокобања; Александар Ђокић, пољопривредник, Сокобања; Милован Јаковљевић, Подголијски здрави плодови - Ивањица; др Гордана Радовић, Институт за економику пољоривреде Београд; Иван Смајловић, директор „АНА ЛАБ“; Никола Мирић, пољопривредник-сточарство; Мирослав Мијалчић, пољопривредник-сточар; Јовица Јакшић, Независна асоцијација пољопривредника Србије; Станко Крнетић, УП „Алиаграр“ Банатски Карловац ; Жељко Петров, УП „Добрица“ Алибунар; Владислав Глигорин, УПП „Панчевац“ Панчево; Драшко Живковић, УПП „Стиг и Млава“ Мало Црниће; Велизар Милосављевић, УП „Доње Поморавље-Брежане“ Пожаревац; Стојиновић Милутин, Начeлник одељења за пољопривреду Градске управе града Шапца, Предраг Вујковић, Сарадник за послове водопривреде; Александар Радојевић, Ковин, „АГРОПРОФИТ“; Иван Радовановић, Богатић, „АГРОПРОФИТ“; др Миодраг Милковић, директор ветеринарске станице Бујановац; Чедомир Кецо, председник Удружења „АГРОПРОФИТ“; Ратко Аксентијевић, председник Удружења ГОЛИЈА ; Оливера Латиновић, Национална асоцијација одгајивача говеда Србије - Наково; Недељко Савић и Милан Марковић, Удружење СТИГ; Васа Џигурски,Удружење произвођача млека Србије; Јован Јованов, Удружење: „Сложни Пидиканци“ Баваниште; Милан Пајић, Удружење произвођача млека „Наше млеко“; Владимир Вуловић, Удружење Брестовачки ратари; Милош Стојадиновић, Удружење Брестовачки ратари; Радомир Крнић, Удружење Северни Банат Кикинда; Јован Мартинов, Удружење Северни Банат Кикинда; Драган Филиповић, Удружење за спас и опстанак сточара Западне Србије; Ненад Миленковић, пољопривредни произвођачи „Доње Поморавље Брежане“; Момчило Шљивић, пољопривредни произвођачи „Доње Поморавље Брежане“; Мита Плавшић, Удружење произвођача млека Србије; Михаило Милановић, Удружење: „Пољопривредници Панчевачког рита“; Тешица Комненовић, Удружења воћара и виноградара „Плава шљива“; Ђорђе Стефановић, Удружење произвођача млека Шумадије и Поморавља; Борис Лихварчек, Удружење Вија Панонија; Иван Кочић, органска пољопривредна производња, Нови Карловци; Тибор Берзе, Удружење одгајивача товних раса говеда „Касум“; Светозар Мургашки, „Удружени пољопривредници и сточари Србије“; Никола Делић, Институт за сточарство; Четрофић Дејан, Удружење произвођача млека Шумадије и Поморавља.

Председник Одбора за пољопривреду, шумарство и водопривреду Маријан Ристичевић отворио је у Дому Народне скупштине јавно слушање на тему: „Пољопривредна политика - праведна расподела средстава подстицаја у планирању наредног аграрног буџета“.

Председник Одбора поздравио је присутне учеснике који су дошли да дају допринос у успешном сагледавању теме о којој ће се данас дискутовати, и дао реч председници Народне скупштине Ани Брнабић.

Ана Брнабић је изразила задовољство што се у Народној скупштини данас води разговор о овој важној теми, јер како је навела „не постоји боље место за разговор и дебату од Народне скупштине РС, а она није ту како би у њој разговарали само народни посланици као директни изабрани представници свих наших грађана, већ такође и место за разговор са пољопривредницима, организацијама цивилног друштва, привредницима и свима осталима који на један или други начин представљају неки сегмент нашег друштва.“ Додала је да се са пољопривредним представницима састајала набројано пута и да је сваки састанак доводио до извесних решења, ма колико су разговори умели да буду тешки. „Никада то нису били лаки разговори и након тих разговора никада нису били сви сасвим срећни и задовољни. Увек ми је био утисак да постоји велики антагонизам, због чега ми је увек било жао, између различитих пољопривредних произвођача, да не постоји то заједништво и надам се да ћемо данас успети да постигнемо договор“, навела је Брнабић. Подвукла је да пољопривредни буџет и буџет за субвенције требају да буду потпуно транспарентни и да се расподеле у договору између сточара, ратара, повртара, воћара, пчелара, винара и свих осталих, на начин да на крају сви остваре подршку, те да као земља за све наше грађане, остваримо продуктивнију и конкурентнију пољопривреду. „Треба да распоредимо буџет на начин да је пољопривреда продуктивнија, ефикаснија, конкурентија, али такође да сви ви и ваше породице, осетите да имате подршку државе и како би се осетили да имате потпуну извесност“, закључила је председница Народне скупштине.

У уводном обраћању, присутнима се обратила, у име министра пољопривреде, шумарства и водопривреде, државна секретарка Ливија Павићевић која се захвалила на прилици за дискусију на тему праведне расподеле средстава подстицаја у планирању наредног аграрног буџета, како би се чули ставови, мишљења и предлози учесника. „Наше Министарство препознаје значај партиципативног приступа у креирању аграрне политике, која ће бити фер и праведна према свим гранама пољопривреде“, рекла је Павићевић. С обзиром на изазове са којима суочава пољопривредни сектор и на ограниченост буџета у овој области, указала је на неопходност за сарадњом и решењима који ће обезбедити равномерну и правичну расподелу средстава и подстицаја. Додала је да се мора имати у виду балансирање потреба свих сектора пољопривредне производње и акцентовала да је сточарство препознато као стратешки циљ Републике Србије који треба развијати и унапређивати. „Ваша искуства и сугестије су нам драгоцени, а помоћи ће нам да донесемо најбоље могуће одлуке. Из тог разлога вас позивам да се активно укључите у расправу и својим предлозима допринесете обликовању праведне аграрне политике“, пожелевши присутнима конструктивну дискусију.

Председник Одбора за пољопривреду, шумарство и водопривреду Маријан Ристичевић истакао је да Србија има готово најплоднију земљу у Европи, обиље воде, добру климу, али да не користи довољно те потенцијале. Навео је да се преко 70% наше пољопривредне производње користи за страну прерађивачку индустрију, те да смо постали сировинска база за туђу индустрију. Ограничавање увоза пољопривредних производа не обезбеђује се забранама увоза, већ већом производњом, већим инвестицијама и већим подстицајима, констатовао је Ристичевић. Он је оценио да су од изузетног значаја Споразум о слободној трговини на Балкану (ЦЕФТА), као и споразуми о слободној трговини са низом земаља које је Србија потписала.

Маријан Ристичевић је у свом обраћању навео и да је наша земља последњих година изгубила значајан број грла стоке, а тиме је и значајно смањена потрошња житарица, којом се храни стока. Оценио је да то показује да би подстицаје требало усмерити првенствено на сточарство. Оценио је да проблем представљају и бирократске препреке за пољопривреднике који се баве сточарством. Ристичевић је навео да треба заштитити мале произвођаче, јер је питање пољопривреде истовремено и питање демографије, посебно нагласивши значај подршке воћарима. Развој сточарства, воћарства и ратарства гарантује развој пољопривредне и прехрамбене производње у Србији, закључио је Ристичевић.

Председник Одбора предложио је да се оснује фонд за сезонске интервенције из кога би се помагали пољопривредни произвођачи, када цене њихових производа значајно падну. Истакао је да није нормално да нека удружења траже да креирају пољопривредну политику и да протестују блокадом саобаћаја. Не може мањина да оспори политику већине. Држава није послодавац, већ пријатељ пољопривредницима.

Председник Одбора Маријан Ристичевић истакао је да све што се увезе од хране, плати извозом наше хране и да се на све то, остварује суфицит који је од 1.3 до 1.7 милијарди на годишњем нивоу. Када је реч о стању сточарства у Србији, навео је да је Србија у последњих 15 година изгубила милион и по свиња и због, како каже, недовољне организованости, губитак у прерађеном месу износи шест милиона евра. Највише шкрипи у сточарству, зато што наш биљни потенцијал омогућује да узгајамо 15 милиона свиња и да имамо 2 милиона говеда. Та вредност само с товном производњом, би била 15 милијарди евра, готово дупло у односу на то што у БДП-у из пољопривреде производимо данас. Нама је потребна хитна трансфузија по питању приплодних грла, да би оживели сточарство, смањили увоз, рекао је Ристичевић. Напоменуо је да Србија увози сточарских производа, меса и млека, за 600 милиона евра и указао да би држава требало да види где постоје бирократске кочнице за развој сточарства.

Након уводних обраћања, реч је дата присутним представницима и учесницима јавног слушања, након чега је уследила дискусија, са циљем прикупљања предлога, којим би се ова тема унапредила.

Зоран Сандић, члан Одбора, истакао је да пољопривреда треба да буде носећа грана наше привреде. Потребна је јасна Стратегија пољопривреде на десет година, коју би писала струка и која би била усвојена у Народној скупштни РС. Такође, пољопривреда треба да буде извозног карактера и треба наставити са повећавањем подстицаја у пољопривреди.

Мирослав Киш, Удружење одгајивача говеда расе Лимузин Србије, рекао је да је потребно дефинисати ко је заиста пољопривредник. Потребно је донети Стратегију пољопривреде на пет година, осавременити фарме, опрему и механизацију. Истакао је проблем непостојања континуитета субвенција и да све више увозимо млеко и месо.

Милован Јаковљевић, Подголијски здрави плодови, Ивањица, рекао је да би буџет од 160 милијарди динара или 7% републичког буџета био прикладан за 2025. годину. Продуктивност пољопривреде је ниска. Поребна је ревизија ИПАРД програма, рејонизација пољопривредне производње и да се води рачуна о равномерном регионалном развоју. Морамо одржати прехрамбени суверенитет. Предлог за малинаре је да држава закупи хладњаче и претвори их у јавна складишта (малине би се обележиле и чувале за каснију продају, тј. боље цене на тржишту).

Јовица Јакшић, Независна асоцијација пољопривредника Србије, предложио је да субвенције добију искључиво пољопривредници којима је то основна делатност, односно они који плаћају ПИО фонд, воде књигу поља и раде плодоред. Истакао је и да је буџет за пољопривреду недовољан и да би га требало повећати на 10% износа републичког буџета.

Проф. др Татјана Бранков, Економски факултет Нови Сад, истакла је да интензивно треба радити на обнављању сточног фонда, чији процес мора да траје десет година, а уместо исплата у готовини за биљну производњу, треба улагати у савремену опрему. Предлог је да се оспособи механизам за интервенције на тржишту и хитно уведе институција Омбудсмана за храну који би се залагао за успостављање поштених односа између произвођача, прерађивача и трговаца.

Зоран Милићевић, удружење СПАС, рекао је да би се проблем вишка житарица решио када би имали већи сточни фонд. Указао је на нефукционалност еАграра и на неправедну расподелу подстицаја у корист ратара, а на штету сточара.

Ненад Миленковић, Доње Поморавље Стиг, Пожаревац, поставио је питање зашто се не исплаћује обећана субвенција од 17.500 динара по хектару за сертификовано семе из прошлогодишњег договора са тадашњом премијерком Аном Брнабић. По његовим речима, садашњи аграрни буџет је недовољан за подршку пољопривредницима и да би требало да се повећа на 9,8% републичког буџета или са садашњих 105 милијарди динара на 180 милијарди динара, што је иначе предвиђено Стратегијом пољопривреде до 2024. године.

Милија Милетић, члан Одбора, је рекао да је потребно исплатити заостале обавезе, унапредити еАграр и да се стави већи акценат на пољопривредну стручну службу, ветеринарске станице, аутохтоне расе и подручја са отежаним условима рада у пољопривреди.

Горан Васић, Удружење произвођача млека Мачванског округа, указао је на потебу да се дефинише ко је пољопривредник. Предлог је да се 17.000 динара за сертификовано семе исплати као стимулација онима који су заиста пољопривредници, и нису по неком другом основу осигурани преко ПИО фонда.

Божо Јоковић, Удружење наше воће Србије, ракао је да је потребна дугорочна Стратегија пољопривреде по секторима у пољопривреди у расподели буџета РС. Такође, потребно је донети нов Закон о пољопривреди и руралном развоју и организовати произвођачке организације које ће решити питање примарне производње, прераде и пласмана.

Душан Никезић, члан Одбора, навео је да без јаке пољоприреде у Србији нема живота. Пољопривредници данас нису добили одговор шта је са договором појединих пољопривредних удружења и бивше премијерке Ане Брнабић од прошле године и субвенцијом за сертификовано семе, зашто еАграр не функционише, зашто касни повраћај акцизе за гориво и премије за млеко. По његовим речима, власт шета и исцрпљује пољопривреднике од састанка до састанка. Додао је да су сви незадовољни, ратари, сточари воћари јер је пољопривредна политка конфузна, а последица такве политике је увоз меса, млека и производа од тих сировина за 600 милиона евра.

Ненад Будимовић, Привредна комора Србије, истакао је да би национални интерес требао да буде производња хране. Интервентним мерама треба да се повећа број грла стоке кроз увоз.(стеоне јунице, назимице). Паралелно треба радити на повећању броја грла стоке у постојећој популацији применом врло битних зоотехничких мера у сточарској производњи као што је ембриотрансфер и вештачка инсеминација код свиња. Предлог је и да се одвоји премија за овчије млеко од крављег млека и оснује компензациони фонд.

Миклош Нађ, Савез Аграрних Удружења Војводине, истакао је да је тренутна расподела буџета добра, јер нема бољег, а да оно што је договорено треба да се испуни. Предлог је да се 17.000 динара за семенску робу разврста тако да један део иде за семенску робу, други део за вештачко ђубриво а трећи део за хемикалије.

Оливера Латиновић, Национална асоцијација одгајивача говеда Србије, истакла је да треба улагати у опрему и механизацију (да се врате подстицаји за роботе за мужу и појење телади) и да буду повољнији кредити за пољоприврднике.

Драган Јонић, заменик члана Одбора, истакао је да се ово Јавно слушање одржава како би чули предлоге и сугестије наших пољопривредника. Изнео је податак да наш годишњи извоз хране износи 5 милијади евра, док Белгија извози десет пута више од нас. Највећи проблем у Србији је увознички лоби, а аутохтоне расе су наше богатство.

Балаж Михал, Удружење пољопривредника Стара Пазова, указао је на проблем да јужно од Саве и Дунава села одумиру, а да се у Војводини врши тајкунизација земље.

Слободан Илић, члан Одбора, рекао је да још нису исплаћене све субвенције, да су пољопривредници све сиромашнији, повећан је увоз млека и меса, а тајкуни купују земљу по Војводини. Указао је и на проблем недоласка министра пољопривреде, шумарства и водопривреде др Александра Мартиновића на Јавно слушање. Такође, еАграр не функционише како треба а дизел је прескуп за пољопривреднике.

Ивана Стаматовић, члан Одбора, рекла је да Јавне расправе нису ту да се воде политички говори, већ је потребан дијалог и предлози који су конструктивни.

Др Милија Паламаревић, Удружење одгајивача говеда Централне Србије, истакао је да је сточни фонд десеткован, нарочито јужно од Саве и Дунава. Потребно је довести стручне људе у Министарство пољопривреде, шумарства и водопривреде. Предлог је да се очисти регистар грла стоке, па онда да се донесу одређене мере. Потребно је усмерити средства ка повећању броја грла стоке. Такође, акценат да се стави на одгој женског подмлатка из сопственог запата и својих штала.

Бранислав Гулан, Центар за развој села, пољопривреде и неговање традиције, рекао је да анализа Стратегије пољопривреде није урађена. По његовим речима, пољопривреда није стратешка грана у Србији. Такође, Стратегија пољопривреде је Устав у пољопривреди.

Дејан Трајковић, Удружење произвођача млека „Наше млеко“, поновио је захтеве који су договорени између представника Владе и појединих пољопривредних удружења у Кисачу, у новембру месецу 2023. године, а који нису испуњени. Договорено је: исплата свих досадашњих јавних позива и расписивање јавног позива 17.000 динара за сертификовано семе; јавни позив за парцеле по другом основу; јавни позив за 100.000 динара по јуници; анализа тржишта и контрола увоза млека; хитно укидање забрана извоза рафинисаног и нерафинисаног уља; анализа тржишта и уређење берзе; сагласност седам удружења у изради десетогодишњег плана пољопривредног и руралног развоја.

Ђорђе Грујић, Удружење за заштиту пољопривредника Асоцијација 2022, изнео је предлог формирања Радног тела при Министарству пољопривреде, шумарства и водопривреде које би контролисало шта се увози, оснивање Пољопривредне коморе и Пољопривредне развојне банке.

Проф. др Цвијан Мекић, Еко село Дудовица, изнео је предлог да се формира Управа за сточарство и одређени координатори за гране пољопривредне производње. Такође, Министарство пољопривреде, шумарства и водопривреде не уважава довољно Закључке које доноси Одбор за пољопривреду, шумарство и водопривреду.

Др Родољуб Живадиновић, председник пчеларских организација Србије, рекао је да се пољопривредници треба да се организују у јединствену организацију. Циљ треба да буде да се сузбије лажни мед, ракија и вино, при чему би се годишње у буџету уштедело око милијарду евра.

Ратко Аксентијевић, Удружење Голија, изнео је предлог да се подстицаји у органском сточарству исплаћују по грлу. Такође, треба да се врате подстицаји за краве дојиље.

Милош Павловић и Љубиша Радисављевић, удружење СПАС, предложили су да се врати ловачка секција Гокчаница, која је по њима неправедно укинута.

Љубиша Нектаријевић, Волим село своје, предложио је да аграрни буџет буде 10% износа републичког буџета. Потребно је да сточарство буде 40-50% од укупне пољопривредне производње. Затим, важно је да се уреди ПИО осигурање пољопривредника.

За крај јавног слушања, донет је Предлог закључка о којем ће Одбор за пољопривреду, шумарство и водопривреду одлучивати на једној од наредних седница.

Предлог закључка гласи:

Одбор препоручује после Јавног слушања одржаног 12. јула 2024. године на тему: Пољопривредна политика - праведна расподела средстава подстицаја у планирању наредног аграрног буџета, Влади и надлежним министарствима да се обезбеде додатна средства за обнављање нашег сточарства (то не искључује средства која већ постоје).

Одбор препоручује да се обезбеде додатна средства у разделу Министарства пољопривреде, шумарства и водопривреде, Управа за аграрна плаћања ради ефикасније исплате подстицаја планираних Законом о подстицајима и Уредбом о расподели тих подстицаја.

Одбор препоручује и да 35.000 динара плус 5.000 динара из разговора у Кисачу (између представника Владе и појединих пољопривредних удружења новембра 2023.године)не буде табу тема да се та права остваре. Препорука је да тај хектар буде покривен условним грлом, засадима воћа или поврћем.

После Јавног слушања Одбор и даље остаје при ставу да наша пољопривредна производња треба да буде намењена развоју нашег сточарства и прерађивачке индустрије.

Јавно слушање је завршено у 18.30 часова.

Достављено:

у Народној скупштини Републике Србије:

- председнику;

- члановима Одбора за пољопривреду, шумарство и водопривреду